RAJKOT STADIUM
రాజ్‌కోట్‌ మైదానాన్ని పరిశీలించిన సిబ్బంది
రాజ్‌కోట్‌: అక్టోబర్‌ 22 నుంచి నవంబర్‌ 7 మధ్య న్యూజిలాండ్‌ క్రికెట్‌ జట్టు భారత్‌లో పర్యటించనుంది. ఈ పర్యటనలో భాగంగా ఆతిథ్య జట్టుతో కివీస్‌ 3 వన్డేలు, 2 టీ20లు ఆడనుంది. ఈ నేపథ్యంలో న్యూజిలాండ్‌ ప్రతినిధులు రాజ్‌కోట్‌ మైదానాన్ని పరిశీలించి సౌకర్యాల గురించి ఆరా తీశారు. బిసిసిఐ అధికారి మయాంక్‌ పరీక్‌తో కలిసి న్యూజిలాండ్‌ జట్టు మేనేజర్‌ మైక్‌ సాండిల్‌, జట్టు భద్రతాధికారి గ్యారీ కూపర్‌, హెన్రీ మూరే ఎస్‌సిఏ (సౌరాష్ట్ర క్రికెట్‌ అసోసియేషన్‌) మైదానాన్ని పరిశీలించారు. ఆటగాళ్లకు అందుబాటులో ఉన్న వసతులు, సదుపాయాలు, పిచ్‌ పరిస్థితి గురించి అడిగి తెలుసుకున్నట్లు మైదాన సిబ్బంది తెలిపారు. ఎస్‌సిఐ కల్పిస్తోన్న సౌకర్యాల పట్ల వారు సంతృప్తి వ్యక్తం చేసినట్లు వారు చెప్పారు. పూణె, ముంబయి, కాన్పూర్‌ వేదికలు వన్డేలకు ఆతిథ్యం ఇవ్వనున్నాయి. ఢిల్లీ, కటక్‌, రాజ్‌కోట్‌ వేదికగా టీ20లు జరగనున్నాయి.